Publication: Magyar Közlöny
Issue: MK-2011-50 (Year: 2011, Number: 50)
Era: contemporary
Section: 2011. évi XLIV. törvény
Paragraph Index: 95

2. Cikk (Hatály) Az AETR Megállapodás 2. Cikke az alábbiakban foglaltak szerint módosul: „1. Jelen Megállapodást az egyes Szerződő Felek területén minden olyan nemzetközi közúti fuvarozásra alkalmazni kell, amelyet az illető Szerződő Fél vagy bármely másik Szerződő Fél területén bejegyzett járművel végeznek. 2. Azonban, kivéve olyan eseteket, amikor a Szerződő Felek, amelyeknek területén a nemzetközi közúti fuvarozás áthalad, másként állapodnak meg, a jelen Megállapodást nem kell alkalmazni az alább felsorolt járművekkel végzett nemzetközi közúti fuvarozási tevékenységre: (a) olyan árufuvarozásra használt járművek, melyek megengedett legnagyobb össztömege pótkocsival vagy félpótkocsival nem haladja meg a 3,5 tonnát; (b) olyan személyszállításra használt járművek, melyek felépítése és felszereltsége alapján a járművezetővel együtt legfeljebb 9 személy szállítására alkalmas és erre a célra szolgál; (c) menetrend szerinti személyszállítási szolgáltatást végző járművek, ha a kérdéses menetrend szerinti szolgáltatás 50 km-t meg nem haladó útszakaszon történik; (d) olyan járművek, melyeknél a megengedett legnagyobb sebesség nem haladja meg a 40 km/óra sebességet; (e) a fegyveres szolgálatok, a polgári védelem, a tűzoltóság és a közrend fenntartásáért felelős erők tulajdonában lévő vagy általuk járművezető nélkül bérelt járművek, ha a fuvar ezen szolgálatok számára meghatározott feladat eredményeként és saját ellenőrzésük alatt valósul meg; (f) járművek, amelyeket szükséghelyzetben, vagy mentési műveletekben használnak, beleértve azokat is, amelyeket humanitárius segély nem kereskedelmi célú szállítására használnak; (g) orvosi célra használt különleges járművek; (h) különleges üzemzavar-elhárító járművek a telephelyüktől számított 100 km sugarú körben; (i) műszaki fejlesztési, javítási vagy karbantartási célú közúti vizsgálatoknak alávetett járművek, továbbá forgalomba még nem helyezett új vagy felújított járművek; (j) olyan járművek, melyek megengedett legnagyobb össztömege nem haladja meg a 7,5 tonnát és nem kereskedelmi áruszállítást végeznek; (k) kereskedelmi járművek, melyek a használat helye szerinti Szerződő Fél törvényei szerint veterán gépjárműnek minősülnek és azokat nem kereskedelmi személy- vagy áruszállításra használják.

Source: https://magyarkozlony.hu/hivatalos-lapok/e3339daad8c719543a0a746c9ab57c0d11664269/dokumentumok/6aa1b501a75b72047902a0012f336dcf2da8534d/letoltes